Document ID: 31994D0178

ΑΠΟΦΑΣΗ ΤΗΣ ΕΠΙΤΡΟΠΗΣ της 23ης Μαρτίου 1994 για ορισμένα μέτρα προστασίας που αφορούν την κλασική πανώλη των χοίρων στη Γερμανία και για την κατάργηση των αποφάσεων 94/27/ΕΟΚ και 94/28/ΕΟΚ (94/178/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στις ενδοκοινοτικές συναλλαγές ορισμένων ζώντων ζώων και προϊόντων ενόψει της ολοκλήρωσης της εσωτερικής αγοράς (1), όπως τροποποιήθηκε τελευταία από την οδηγία 92/118/ΕΟΚ του Συμβουλίου (2), και ιδίως το άρθρο 10 παράγραφος 4,
Εκτιμώντας:
ότι συνεπεία των κρουσμάτων κλασικής πανώλους των χοίρων που εκδηλώθηκε σε διάφορα μέρη της Γερμανίας, η Επιτροπή θέσπισε την απόφαση 94/27/ΕΚ της 20ής Ιανουαρίου 1994 σχετικά με ορισμένα μέτρα προστασίας που αφορούν την κλασική πανώλη των χοίρων στη Γερμανία και για την αντικατάσταση της απόφασης 93/566/ΕΚ (3)-
ότι εκδηλώθηκε αυξημένος αριθμός κρουσμάτων κλασικής πανώλους των χοίρων στο γερμανικό ομόσπονδο κράτος της Κάτω Σαξωνίας- ότι μερικά κρούσματα εκδηλώθηκαν σε μέρη με υψηλή πυκνότητα πληθυσμού χοίρων-
ότι, ενόψει των συναλλαγών ζώντων χοίρων, νωπού κρέατος και ορισμένων προϊόντων με βάση το κρέας, τα κρούσματα αυτά ενδέχεται να θέσουν σε κίνδυνο τα κοπάδια άλλων κρατών μελών-
ότι, εφόσον είναι δυνατόν να προσδιοριστεί μια γεωγραφικώς ορισμένη περιοχή η οποία παρουσιάζει ιδιαίτερο κίνδυνο, οι περιορισμοί των συναλλαγών μπορούν να εφαρμόζονται σε περιφερειακή βάση-
ότι, σύμφωνα με τις διατάξεις της οδηγίας 80/227/ΕΟΚ του Συμβουλίου της 22ας Ιανουαρίου 1980 περί θεσπίσεως κοινοτικών μέτρων για την καταπολέμηση της κλασικής πανώλους των χοίρων (4), όπως τροποποιήθηκε τελευταία από την απόφαση 93/384/ΕΟΚ του Συμβουλίου (5), τα κράτη μέλη ορίζουν ζώνη προστασίας και ζώνη επιτήρησης γύρω από τον τόπο εμφάνισης του κρούσματος, για να ελέγχουν την διακίνηση χοίρων-
ότι, η Γερμανία έλαβε μέτρα σύμφωνα με την οδηγία 80/217/ΕΟΚ του Συμβουλίου και, επίσης, θέσπισε επιπλέον μέτρα-
ότι, εντούτοις, για να προληφθεί η εξάπλωση της νόσου σε άλλες περιοχές της επικρατείας της, πρέπει η Γερμανία να θεσπίσει κατάλληλα μέτρα αντίστοιχου επιπέδου-
ότι η άνοδος της θερμοκρασίας του σώματος σε επίπεδα άνω των 40o C θεωρείται ως ένα από τα αρχικά συμπτώματα της κλασικής πανώλους των χοίρων-
ότι είναι απαραίτητο να ιδρυθεί μια καλά εξοπλισμένη εθνική μονάδα αντιμετώπισης κρίσεων, η οποία σε συνεργασία με τις κτηνιατρικές αρχές των Laender πρέπει να συγκεντρώνει και να αναλύει τα στοιχεία της εποπτείας και να συμμετέχει σε επιδημιολογικές έρευνες-
ότι, για λόγους σαφήνειας, πρέπει να καταργηθούν τα μέτρα προστασίας που θεσπίστηκαν βάσει των αποφάσεων 94/27/ΕΚ και 94/28/ΕΚ της 24ης Ιανουαρίου 1994 περί σήμανσης και χρήσης χοίρων κρέατος κατ' εφαρμογή του άρθρου 9 της οδηγίας 80/217/ΕΟΚ του Συμβουλίου (6) από την Γερμανία-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η Γερμανία δεν πρέπει να αποστέλλει σε άλλα κράτη μέλη ή σε άλλα μέρη της επικρατείας της ζώνες χοίρων που προέρχονται από τα μέρη της επικρατείας της που περιγράφονται στο παράρτημα Ι.
2. Η Γερμανία πρέπει να διασφαλίζει ότι οι χοίροι δεν εγκαταλείπουν την περιοχή που περιγράφεται στο παράρτημα ΙΙ με κατεύθυνση την περιοχή που περιγράφεται στο παράρτημα Ι.
3. Οι περιορισμοί που αναφέρονται στην παράγραφο 2 δεν ισχύουν για χοίρους σφαγής που:
α) προέρχονται από εκμεταλλεύσεις που βρίσκονται εκτός των ορίων των ζωνών επιτήρησης, οι οποίες ορίστηκαν σύμφωνα με το άρθρο 9 της οδηγίας 80/217/ΕΟΚ-
β) κατάγονται από εκμετάλλευση, για την οποία, κατόπιν επιδημιολογικής έρευνας, δεν διαπιστώθηκε καμία επαφή με μολυσμένη εκμετάλλευση-
γ) υποβλήθηκαν σε υγειονομική εξέταση στην εκμετάλλευση προέλευσης από κτηνίατρο εντεταλμένο από τις αρμόδιες κτηνιατρικές αρχές και διαπιστώθηκε ότι δεν παρουσίαζαν κανένα σύμπτωμα της νόσου- η εξέταση αυτή πρέπει να έχει πραγματοποιηθεί αμέσως πριν από τη φόρτωση του φορτίου των χοίρων προς σφαγή-
δ) συμπεριελήφθησαν σε πρόγραμμα ανίχνευσης του ιού της κλασικής πανώλους των χοίρων και το οποίο καταγράφει τις θερμοκρασίες του σώματός τους. Το πρόγραμμα διεξάγεται σύμφωνα με το παράρτημα ΙΙΙ κεφάλαια Ι και ΙΙ-
ε) έχουν μεταφερθεί απευθείας από την εκμετάλλευση προέλευσης σε καθορισμένο σφαγείο στη Γερμανία, το οποίο βρίσκεται εντός της περιοχής που περιγράφεται στο παράρτημα Ι, όπου θα σφαγούν εντός δώδεκα ωρών από την άφιξή τους στο σφαγείο.
4. Μετά από την άρση των μέτρων ελέγχου που έχουν επιβληθεί στις ζώνες επιτήρησης που αναφέρονται στο σημείο 3 στοιχείο α), όπως προβλέπεται στο άρθρο 5 παράγραφος 2, οι όροι που εμφαίνονται στο σημείο 3 στοιχεία β), γ) και δ) θα ισχύουν για χοίρους σφαγής που προέρχονται από εκμεταλλεύσεις που βρίσκονται εκτός των ορίων της ζώνης προστασίας η οποία έχει οριστεί γύρω από τα κρούσματα που αποτέλεσαν αιτία για να οριστούν οι εν λόγω ζώνες επιτήρησης.
5. Η Γερμανία δεν πρέπει να αποστέλλει στα άλλα κράτη μέλη χοίρους αναπαραγωγής και κρεατοπαραγωγής, οι οποίοι κατάγονται από εκμετάλλευση που βρίσκεται σε περιοχή εκτός των ορίων της περιοχής που περιγράφεται στο παράρτημα Ι, εκτός εάν οι χοίροι:
- προέρχονται από εκμετάλλευση στην οποία δεν εισήχθησαν ζώντες χοίροι κατά τη διάρκεια των 30 ημερών που προηγούνται αμέσως της αποστολής των εν λόγω χοίρων,
- υποβλήθηκαν σε εξέταση για αντισώματα κατά της κλασικής πανώλους των χοίρων (HC ιός) με αρνητικά αποτελέσματα- η εξέταση αυτή διεξάγεται σύμφωνα με τις διατάξεις του σημείου 1 του παραρτήματος IV της οδηγίας 80/217/ΕΟΚ, εντός δέκα ημερών από τη χορήγηση πιστοποιητικού,
- υποβλήθηκαν στην κλινική εξέταση που απαιτείται βάσει της οδηγίας 64/432/ΕΟΚ του Συμβουλίου (7) στη μονάδα προέλευσης. Η εξέταση περιλαμβάνει όλους τους χοίρους και τις σχετικές εγκαταστάσεις στη μονάδα προέλευσης. Τα ζώα ταυτοποιούνται με ενώτια στη μονάδα προέλευσης και σε κάθε κέντρο συγκέντρωσης, έτσι ώστε να είναι δυνατή η επιβεβαίωση και η εξακρίβωση της προέλευσης. Τα μέσα μεταφοράς πρέπει να φέρουν επίσημη σφραγίδα.
6. Οι ενδοκοινοτικές μετακινήσεις των ζώων που αναφέρονται στην παράγραφο 5 επιτρέπονται μόνο μετά από την πάροδο τριών ημερών από την κοινοποίησή τους στην αρμόδια αρχή του κράτους μέλους προορισμού.
Άρθρο 2
Οι ζώντες χοίροι που προέρχονται από εκμεταλλεύσεις που βρίσκονται στην περιοχή που περιγράφεται στο παράρτημα ΙΙ, αλλά εκτός των ζωνών που υπόκεινται στα μέτρα που προβλέπονται στο άρθρο 9 της οδηγίας 80/217/ΕΟΚ, πρέπει:
α) - εάν σφάγισαν εντός των ορίων της περιοχής αυτής και εάν το κρέας τους πρόκειται να απομακρυνθεί από την περιοχή,
ή
- εάν απομακρύνθηκαν από την περιοχή για να σφαγούν εκτός των ορίων της περιοχής,
να πληρούν τους όρους που καθορίζονται στο άρθρο 1 παράγραφος 3 στοιχεία β), γ), δ) και ε) και στο κρέας θα τεθεί η σήμανση που περιγράφεται στο άρθρο 3 παράγραφος 1 σημείο Α στοιχείο ε) της οδηγίας 64/433/ΕΟΚ του Συμβουλίου (8)-
β) - εάν σφάγισαν εντός των ορίων της περιοχής αυτής και εάν το κρέας τους προορίζεται για κατανάλωση εντός των ορίων της περιοχής αυτής,
δεν απαιτείται να πληρούν τους όρους που καθορίζονται στο άρθρο 1 παράγραφος 3 στοιχεία β), γ), δ) και ε), αλλά το κρέας θα φέρει τη σήμανση που περιγράφεται στο παράρτημα της οδηγίας 72/461/ΕΟΚ του Συμβουλίου (9).
Άρθρο 3
Κατά την προθανάτια επιθεώρηση των χοίρων προς σφαγή, η Γερμανία πρέπει να δίνει ιδιαίτερη προσοχή σε τυπικά συμπτώματα και αλλοιώσεις της κλασικής πανώλους των χοίρων.
Άρθρο 4
1. Το υγειονομικό πιστοποιητικό που προβλέπεται στην οδηγία 64/432/ΕΟΚ και συνοδεύει τους χοίρους που αποστέλλονται από τη Γερμανία πρέπει να συμπληρώνεται ως εξής:
"Τα ζώα πληρούν τους όρους της απόφασης 94/178/ΕΚ της Επιτροπής της 23ης Μαρτίου 1994 σχετικά με ορισμένα μέτρα προστασίας που αφορούν την κλασική πανώλη των χοίρων στη Γερμανία και για την κατάργηση των αποφάσεων 94/27/ΕΚ και 94/28/ΕΚ."
2. Το κρέας που αποστέλλεται από τη Γερμανία πρέπει να συνοδεύεται από πιστοποιητικό που χορηγείται από επίσημο κτηνίατρο. Στο πιστοποιητικό πρέπει να αναφέρονται οι ακόλουθοι όροι:
"Το κρέας πληροί τους όρους της απόφασης 94/178/ΕΚ της Επιτροπής της 23ης Μαρτίου 1994 σχετικά με ορισμένα μέτρα προστασίας που αφορούν την κλασική πανώλη των χοίρων στη Γερμανία και για την κατάργηση των αποφάσεων 94/27/ΕΚ και 94/28/ΕΚ."
3. Το κρέας που προέρχεται από χοίρους που σφάγισαν σύμφωνα με τις διατάξεις του άρθρου 1 παράγραφος 3 ή 4, το οποίο φέρει τη σήμανση που αναφέρεται στο άρθρο 2 στοιχείο α) και το οποίο αποστέλλεται από τη Γερμανία, πρέπει να συνοδεύεται από πιστοποιητικό που εμφαίνεται στο παράρτημα IV.
Άρθρο 5
1. Η Γερμανία πρέπει να διεξαγάγει ορολογική ανίχνευση των χοίρων που βρίσκονται:
α) σε μέρος της επικρατείας εκτός των ορίων της περιοχής που αναγράφεται στο παράρτημα ΙΙ, για αντισώματα κατά της κλασικής πανώλους των χοίρων (HC ιός), σύμφωνα με τις προϋποθέσεις του παραρτήματος V κεφάλαιο Ι-
β) στην περιοχή που περιγράφεται στο παράρτημα ΙΙ, για αντισώματα κατά της κλασικής πανώλους των χοίρων (HC ιός), σύμφωνα με τις προϋποθέσεις του παραρτήματος V κεφάλαιο ΙΙ.
Τα αποτελέσματα του προγράμματος ανίχνευσης, συνοδευόμενα από επιδημιολογική ανάλυση, πρέπει να υποβάλλονται κάθε δύο εβδομάδες στην Επιτροπή.
2. Η Γερμανία κοινοποιεί στην Επιτροπή, τουλάχιστον πέντε ημέρες νωρίτερα, την άρση των ζωνών επιτήρησης που ορίστηκαν σύμφωνα με το άρθρο 9 της οδηγίας 80/217/ΕΟΚ. Μια τέτοια κοινοποίηση πρέπει να συνοδεύεται από τα αποτελέσματα των ορολογικών ερευνών που διεξήχθησαν στη ζώνη και από λεπτομερή επιδημιολογική έκθεση.
Άρθρο 6
Η Γερμανία πρέπει να διασφαλίζει ότι τα οχήματα τα οποία χρησιμοποιούνται για τη μεταφορά χοίρων καθαρίζονται και απολυμαίνονται μετά από κάθε μεταφορά και πρέπει να παρέχει αποδεικτικά στοιχεία για την εν λόγω απολύμανση.
Άρθρο 7
Η Γερμανία πρέπει να ιδρύσει εθνική μονάδα αντιμετώπισης κρίσεων, η οποία θα εκτελεί τα ακόλουθα καθήκοντα:
- θα συγκεντρώνει στοιχεία σχετικά με τις δραστηριότητες εποπτείας που διεξάγονται από τις αρχές του ομόσπονδου κράτους,
- θα συντονίζει τα μέτρα σε περιπτώσεις επειγόντων προβλημάτων υγείας των ζώων και ιδίως την επιδημιολογική έρευνα αυτών των προβλημάτων, σε συνεργασία με τις αρχές του ομόσπονδου κράτους.
Το εθνικό κέντρο αντιμετώπισης κρίσεων πρέπει να διαθέτει επαρκείς πόρους για την εκτέλεση αυτών των καθηκόντων και ιδίως:
- προσωπικό εκπαιδευμένο για την επιδημιολογική έρευνα,
- εγκαταστάσεις επεξεργασίας δεδομένων,
- ταχείες επικοινωνιακές συνδέσεις με τις αρχές του ομόσπονδου κράτους και τις λοιπές αρχές.
Άρθρο 8
Τα κράτη μέλη τροποποιούν τα μέτρα που εφαρμόζουν στις συναλλαγές κατά τρόπο ώστε να συμμορφωθούν προς την παρούσα απόφαση. Ενημερώνουν αμέσως την Επιτροπή σχετικά.
Άρθρο 9
Η παρούσα απόφαση καταργεί τις αποφάσεις 94/27/ΕΚ και 94/28/ΕΚ.
Άρθρο 10
Η παρούσα απόφαση αναθεωρείται πριν από τις 20 Απριλίου 1994, λαμβανομένης υπόψη της εξελίξεως της κατάστασης σχετικά με τη ζωονόσο στη Γερμανία.
Άρθρο 11
Η παρούσα απόφαση απευθύνεται στα κράτη μέλη.
Βρυξέλλες, 23 Μαρτίου 1994.

Labels: 3
18
17
6